
Бүген Түбән Камада «Танеко» нефть эшкәртү комплексында каталитик крекинг, водород һәм май җитештерү җайланмаларын файдалануга тапшыру тантанасы булды. Чарада Татарстан Республикасы Президенты Рөстәм Миңнеханов һәм «Татнефть» ГАҖ генераль директоры Наил Маганов катнашты.

Өч яңа производствога кертелгән инвестицияләрнең гомуми күләме 31 млрд сумнан артып киткән. Яңа җайланмаларны төзегәндә «Татнефть» Россиянең егермегә якын шәһәрендә – Казанда, Бөгелмәдә, Санкт-Петербургта, Уфада, Ижауда, Волгоградта, Екатеринбургта, Таганрогта һ.б. заводларны заказлар белән тәэмин итте.

Рөстәм Миңнеханов билгеләп үткәнчә, бүген «Танеко» югары технологияле проектларны үстерүне дәвам итә. «Без 31 млрд. сумлык өч яңа производство эшләтеп җибәрәбез. Бу - «Танеко» комплексы икътисадын шактый яхшыртачак зур инвестиция проектлары. 2010 елда без беренче җайланманы ачтык. Шуннан соң бик күп эш башкарылды. Бүген «Танеко» - дөнья дәрәҗәсендәге заманча завод. Бу «Татнефть» командасының, төзүчеләрнең, проектлаучыларның, галимнәрнең, технологларның зур хезмәте», - дип ассызыклады ТР Президенты. Аннары ул Татарстан Республикасы дәүләт бүләкләрен тапшырды.

2010 елдан «Танеко» да 21 җайланма сафка кертелгән, нефть эшкәртү комплексының проект егәрлеге елына 15 млн.тоннадан артык тәшкил итә.

Наил Маганов үз чиратында республика җитәкчелегенә яңа проектларны гамәлгә ашыруда ярдәм итүләре өчен рәхмәт белдерде. Ул хәбәр иткәнчә, быел тагын 4 яңа производство ачу планлаштырыла.

Шуннан соң Рөстәм Миңнеханов яңа җитештерү объектларында булды.

Шулай ук элегрәк ТР Президенты акрынайтылган кокслау җайланмасының икенче җайланмасын төзү мәйданчыгын карады. Җайланманың куәте елына 2 млн. тонна тәшкил итә. Яңа проект нефть эшкәртү күләмен мазут җитештермичә елына 15,3 млн тоннага кадәр арттырырга мөмкинлек бирәчәк.
Татарстан Президенты "Танеко" комплексында өч яңа производство эшләтеп җибәрүдә катнашты